 NA JUSTUS OCHIENG KIONGOZI wa Azimio La Umoja One Kenya Raila Odinga amesema utawala wa Kenya Kwanza unarudisha nchi kwa machafuko ya Kikabila badala ya kuongoza raia kwa njia ya amani na kuwapa mazingira mazuri ya kuishi kwa utulivu na utangamano. Amesema hayo Alhamisi akiwa katika Wakfu wa Jaramogi Oginga Odinga (JOOF) jijini Nairobi ambapo amehutubia wanahabari. “Tayari vijana waliojihami kwa nyuta na mishale na mikuki wameua watu wawili Sondu huku wakiwaacha wengine 18 wakiuguza majeraha,” amesema Bw Odinga akisisitiza viongozi wa Azimio wataendesha siasa zao kwa kutii sheria. Aidha amesema wanaokerwa na harakati hizo wana uhuru wa kuwakamata na kuwafikisha mahakamani. “Wakikerwa na harakati zetu watukamate na kutufikisha kortini. William Ruto aache kutoa vitisho,” amesema. Ruto ni Rais wa Kenya. Waziri huyo Mkuu wa zamani amedai baadhi ya viongozi wana nia ya kuwaangamiza viongozi wa upinzani. “Wanadhani wao hawatakufa,” amesema. Amesema nguvu na kasi yao ni sawa na mkondo wa Mto Nile kuelekeza maji katika Bahari ya Mediterranean. “Siku tano ni za kuomboleza, kakini Jumatano wiki ijayo tutaendelea kuandamana,” akaongeza. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  